寄題西昌嚴後山三教堂
作者：張埴
朝代：宋

paragraphs: 高風吹斷溪橋笑，幾箇廬山昏又曉。
新開圖畫白鷗江，螭吻摇鬐到雲表。
長廊晝永茶烟青，參禪問道談詩聲。
蒼頭卓午汗交面，烹葵菹韭炊香粳。
中有軒軒秀眉宇，春日藍田初過雨。
一幅紗巾三士衣，儼然方外家人主。
吾聞曾有奇鳶肩，亦聞曾有驚彌天。
又曾有與花三朵，聊復爾耳能千年。
誰信沙門頭有髮，誰信道士喉無結。
飯盂朝貯五山雲，酒壺夕注滄海月。
此月濯濯乎初明，此雲冉冉乎方生。
倉之無窮飲無竭，囅聲大笑東風行。